ऐसा हो नया साल, हर भूखे को रोटी मिले
बारनवापारा के मोहदा रिसोर्ट में बुधवार को कवि गोष्ठी का आयोजन किया गया। गोष्ठी में रायपुर, पिथौरा व बलौदाबाजार के कवियों ने प्रस्तुति देकर लोगों को मंत्रमुग्ध कर दिया। कार्यक्रम में अभनपुर के कवि ललित शर्मा मुख्य अतिथि के रूप में शामिल हुए। गोष्ठी में पिथौरा के कवि संतोष गुप्ता ने नववर्ष के आगमन पर अपने मन की आदर्श अभिलाषाओं को सुंदर पंक्तियों मे अभिव्यक्त किया- कुछ ऐसा हो जाए नए साल में, भूखे को रोटी मिल जाए हर हाल में सुनाकर लोगों की खूब वाहवाही लूटी।
गोष्ठी की अध्यक्षता रायपुर के स्वराज्य ‘करुण’ ने की। ग्राम चरौदा के सरपंच व कवि माधव तिवारी ने छत्तीसगढ़ी जनता की सुकोमल भावनाओं को अभिव्यक्ति दी “ चाहा ला दुरिहा ले देखथन, ओखर कहर मे भागथे जम्हाई, काबर कि बाढ़त हे मंहगाई। बंटी छत्तीसगढिय़ा ने बेटी बचाओ की भावना से ओतप्रोत अत्यन्त मार्मिक रचना सुनाई-बेटी हावे सुखके बाती, ऊही तेल ऊही बाती, तीपत तेल ला झन डार गा, बेटी ला पेट मे झन मार गा। सुनाकर छत्तीसगढ़ी भावना भर दी। कवि प्रवीण प्रवाह की -यह जनम सफल कर, दल बदल बदल कर, कर गबन, धन हड़प, हर बरस डबल कर। ललित शर्मा ने हिंदी व उर्दू कविताओं के अलावा व्यंग्य लेख का भी वाचन किया। उनकी कविताओं से जीवन के अनुभूत दृश्य, अनेक रसों मे अभिव्यक्त हुए। “ कवि की बैलगाड़ी “ और ब्रम्हाण्ड भैस सुंदरी शीर्षक से व्यंग्य लेखों के माध्यम से शर्मा जी ने श्रोताओं को खूब गुदगुदाया। शर्मा ने नई कविता की शैली मे एक श्रृंगारिक रचना भी सुनाई - महुआ बीनती वह वन कन्या/जब हंसती है झरते हैं फूल महुआ के...वह अभिसारिका जब नदी किनारे बैठकर पैरों से छपछपाती है जल तो उससे बनता है तीरथगढ़ और चित्रकूट जैसा जल प्रपात। कार्यक्रम की अध्यक्षता कर रहे वरिष्ठ कवि स्वराज्य करुण ने अपनी नई-पुरानी अनेक उत्कृष्ट रचनाओं का पाठ किया- नौकरशाहों महफिल बाजे मतवालों के बीच, दबी रह गई चीख वतन की, हम प्यालों के बीच, कितनी बेरहमी से रवाया, किसी खास ने आम को, आम जनता दफन हो गई, कंकालों के बीच ।डाॅ. मिश्रा की इन पंक्तियों पर श्रोताओं ने खूब वाहवाही की -हरिद्वार से हुबली तक बदहाल है गंगा, वक्त देखिए आज लहू से लाल है गंगा, गंगा गायब हुई तो भटकेंगी आत्माएं, हम सबकी मुक्ति से जुड़ा सवाल है गंगा।
काव्य गोष्ठी को सुनने अंचल समेत आस-पास क्षेत्रों से काफी संख्या में लोग पहुंचे। गोष्ठी को सफल बनाने मे प्रमुख श्रेाता विश्वजीत तिवारी, प्रशांत दास, सुप्रिया दास, जयंती प्रधान, निमेश साहू ने सहयोग दिया।
पिथौरा. बारनवापारा में आयोजित काव्यगोष्ठी में मौजूद कवि।
काव्यगोष्ठी
hin_Deva hin_Deva hin_Deva hin_Deva bho_Deva mai_Deva